**Tóth Endre**

*(Petri, 1824. november 30-Vatta, 1885. június 5.)*

Születése idején két Petri nevű település volt a megyében, Pócspetri és Lövőpetri. Csak a valószínűség alapján dönthettünk Pócspetri mellett. Középiskolai tanulmányait Debrecenben, Nagykárolyban, Sátoraljaújhelyen, Nagyváradon és Kassán végezte, majd Egerben szerzett jogi diplomát. 1847-ben Borsod megyében lett tiszti ügyész. Részt vett a szabadságharcban, ezért Világos után bujdosnia kellett. Végül Vattán telepedett le, ahol visszavonultan gazdálkodott.

Diákkorától írt verseket, elbeszéléseket. Írásai a Pesti Divatlap, az Életképek, a Pesti Röpívek, a Vasárnapi Újság, a Divatcsarnok és a Nővilág hasábjain jelentek meg. A Petőfi Társaság alakulásakor tagjai sorába választotta.

Művei:

Zengő bokor. Pest, 1853; Újabb költeményei. Pest, 1855; Angyal Bandi. (költői beszélly 6 énekben). Pest, 1856; Harangvirágok. Pest, 1862; A Bokor Erzsi története (elbeszélések). Bp. é. n.; Két kis libapásztor. (elbeszélések). Bp. é. n.

Irodalom:

Ferenczy és Danielik: Magyar Írók. I. 354.

Borovszky: Szabolcs vármegye monográfiája. Bp. 1900.

/Katona Béla: Szabolcs-Szatmár-Bereg irodalmi topográfiája, II. Ajaktól Zsurkig Nyíregyháza : Jósa Múz. 1996./